For to en halv uger siden ville jeg gerne bestille en ny tv pakke med bland selv. Jeg forsøger at logge på yousee’s selvbetjening men det kan jeg ikke, da jeg er i antenneforening. Derfor ringer jeg til yousee support for at få hjælp. Her får jeg at vide at de ikke kan hjælpe mig med tv overhovedet, jeg skal kontakte min antenneforening. Jeg forsøger igen dagen efter med samme resultat. Så ringer jeg til antenneforeningen og siger at Yousee ikke vil hjælpe mig. Han bliver irriteret over yousee support, da de SKAL hjælpe mig. Han giver mig et andet nummer til yousee foreningsservice. Da jeg ringer til det nye nummer fortæller jeg at support ikke vil hjælpe mig. Damen i røret beklager meget, da hun også ved at de SKAL hjælpe mig. Hun bestiller pakken for mig og jeg kan så ringe til support dagen efter og få hjælp til resten. Jeg ringer til support dagen efter og nu vil de godt hjælpe. Jeg får bestilt en boks, et yousee kort og 2 kortlæsere (Da vi har 3 tv og vi har et yousee kort i forvejen). Jeg aftaler samtidig med Sophus i kundeservice at jeg sender ham en mail med de bland selv kanaler jeg gerne vil se. Dette er om torsdagen og jeg får at vide at tingene bliver leveret tirsdag. Jeg sender en mail til Sophus fredag med kanalerne. Da jeg ikke har hørt noget tirsdag ringer jeg igen til kundeservice. Her får jeg at vide at bestillingen ikke er gået igennem, men at bland selv kanalerne er valgt i systemet. Hun sender så boks og kort af sted og siger at det kommer fredag. Det kommer så allerede onsdag. Vi sætter boksen til med det samme og starter den op. Men den virker ikke. Jeg ringer igen til support. Her får jeg at vide at boks og kort først bliver aktivt fredag (kl. 17), selvom vi har modtaget det onsdag. Hvad er dog det for et underligt system??? Nå, så må vi jo bare leve uden tv i stuen i 2 dage, da vi har pillet det gamle fra og sat det nye til. Men det burde jo virke på det kort vi har i forvejen, så det prøver vi. Det virker heller ikke. Jeg ringer igen til support. Nu får jeg så at vide at der slet ikke er valgt nogle bland selv kanaler! Her bliver jeg altså en smule negativ på hende i den anden ende af røret. Hun siger at det skulle jeg altså stilles om for at få ordnet. Jeg bliver stillet om til en ny kø (havde allerede siddet i kø 20 minutter i første omgang). Efter ca. 3 minutter i den nye kø bliver jeg smidt af linjen! Røret bliver simpelthen lagt på! Jeg ringer igen og efter yderligere 15 minutter i kø, får vi valgt bland selv kanalerne over telefonen. 
Nu prøver jeg så at logge på selvbetjening igen, og denne gang kunne det godt lade sig gøre. Her kan jeg så se at det yousee kort vi har i forvejen er blevet opsagt fra fredag, hvor de andre ting bliver aktiveret. Jeg ringer IGEN til kundeservice. Her får jeg at vide at det er en fejl, men at jeg skal snakke med teknisk support om at få det aktiveret igen. Jeg bliver stillet om, men det kan han åbenbart ikke finde ud af, så jeg ryger af igen. Jeg ringer selv til teknisk support, hvor jeg får at vide at der er sket en fejl da de afmeldte kortet og det kan ikke aktiveres igen. Han vil sende et nyt kort. Da jeg modtager det nye kort står der at jeg vil blive faktureret 100 kr. for det. Det syntes jeg ikke kan være rigtigt når det er Yousee kundeservice der har lavet en fejl og afmeldt det gamle. Jeg bruger derfor endnu en halv time på at ringe til kundeservice, som så også medgiver at jeg ikke skal betale. Han siger at det bliver modregnet i den næste faktureringsperiode. Det husker jeg nok ikke at kontrollere om det rent faktisk gør til den tid….
Konklusion: Hvis det var en mulighed, havde jeg helt sikkert valgt at skifte tv-udbyder…